La Comissió Europea (CE) va publicar el 2 de maig de 2018 la proposta de pressupost de la UE pel període 2021-2027, conegut amb el nom de Marc Financer Pluriennal (2021-2027).
En aquest context, la CE proposa renovar el Mecanisme Connectar Europa i dotar-lo d'un pressupost de 42.300 MEUR per a tot el període, un 47% més respecte l'actual període 2014-2020, per finançar inversions en infraestructures europees del transport (30.600 MEUR), de l'energia (8.700 MEUR) i del sector digital (3.000 MEUR).
La Comissió Europea va publicar, el 6 de juny de 2018, la proposta de reglament específic del Mecanisme Connectar Europa, en el qual s'especifica els detalls de la seva aplicació.
Es proposa reforçar la dimensió mediambiental del Mecanisme amb l'objectiu de destinar el 60% del pressupost a objectius mediambientals.
Pel que fa al transport, l'objectiu és completar les dues capes de la xarxa europea per a tots els modes de transport: la columna vertebral estratègica (és a dir, la xarxa nuclear) per 2030 i la capa més extensa (és a dir, la xarxa completa) per a 2050.
També finançar el desplegament dels sistemes europeus de gestió del trànsit pel transport aeri i ferroviari, i ajudar a la transició de la UE cap a una mobilitat connectada, sostenible, inclusiva i segura.
També contribuir a la descarbonització del transport, per exemple constituint una xarxa europea d'infraestructures de càrrega i de combustibles alternatius o prioritzant els modes de transport respectuosos amb el medi ambient.
Per primera vegada, el Mecanisme Connectar Europa també donarà suport al doble ús civil i militar de les infraestructures del transport amb 6.500 MEUR, per adaptar la xarxa europea de transport als requisits militars a fi de millorar la mobilitat militar (es vol assolir una Unió de Defensa el 2025 a tot estirar).
Pel que fa a l' energia, el focus se situa en completar les seccions prioritàries de les xarxes d'energia essencials per al mercat interior.
També persegueix la consecució de xarxes d'energia intel·ligents i digitalitzades, per assolir els objectius d'interconnexió i millorar la seguretat del subministrament.
Es fomentarà la cooperació en projectes d'energies renovables que tinguin una dimensió transfronterera.
Pel que fa al sector digital, serà prioritari el desplegament de xarxes digitals de molt alta capacitat i les infraestructures comunes de comunicació electrònica.
El Mecanisme serà gestionat per la Comissió Europea de forma centralitzada, amb el suport de l'Agència Executiva de Innovació i Xarxes.
La delegació dels tres components del Mecanisme en una única agència hauria de generar economies d'escala i sinergies entre els sectors del transport, l'energia i l'economia digital.
Les subvencions seguiran essent el mitjà preferent per corregir les deficiències que afecten els projectes d'infraestructura i s'utilitzaran en combinació amb instruments financers, en particular procedents del Fons InvestEU.
Es proposa que les normes i l'aplicació del futur programa siguin prou flexibles per donar suport a mesures que corresponguin a diferents components, per exemple combustibles alternatius i mobilitat electrònica per a tots els modes de transport (pel que fa tant a l'energia com al transport), vehicles i vaixells de conducció automàtica (pel que fa tant al transport com a l'economia digital), la incorporació de tecnologies digitals (en particular l'internet de les coses) en les xarxes d'energia, la creació de l'internet de l'energia (que fa referència a l'energia, el transport i l'economia digital) i la integració de les energies renovables recolzada en una infraestructura funcional verda transfronterera (energia i economia digital).
Complementarietats: Programa Europa Digital, Fons Estructurals i d'Inversió Europeus (projectes amb un enfocament més local), Horizon Europa, Fons de Cohesió i Fons Europeu per la Defensa.
Inversió, infraestructures transfrontereres, transport, energia, economia digital, Mercat Únic (Digital), sostenibilitat, cohesió, mobilitat militar, connectivitat, descarbonització, medi ambient, combustibles alternatius, xarxa intel·ligent, xarxa digitalitzada, interconnexió, integració, cooperació, innovació, banda ampla